Tyrimo „NEĮGALIEJI AUKŠTAJAME MOKSLE 2012-2013“ ataskaita
Lietuvos studentų sąjunga atliko tyrimą ,,Neįgalieji aukštajame moksle“ siekdama išsiaiškinti asmenų su specialiaisiais poreikiais skaičių bei jų padėtį Lietuvos aukštosiose mokyklose 2012-2013 akademiniais mokslo metais. 

Tyrimo apklausa buvo vykdoma 2012 m. lapkričio-gruodžio mėnesiais. Aukštosioms mokykloms elektroniniu paštu buvo išsiųstos anketos, jas, užpildytas, buvo prašoma atsiųsti elektroniniu paštu ar faksu. 
Prašymai dalyvauti apklausoje buvo išsiųsti 47 valstybinėms ir privačioms aukštosioms mokykloms, iš kurių 42 pateikė atsakymus. Iš atsakymus pateikusiųjų aukštųjų mokyklų, 35-se studijuoja studentai su specialiaisiais poreikiais.
Apklaustose mokyklose 2012-2013 akademiniais metais studijuoja 834 studentai su specialiaisiais poreikiais. Šiemet studijuoti įstojo 266 studentai ( 170 į bakalaurą ar profesinį bakalauro studijas, 56 į magistro studijas, 32 į vientisąsias bei 8 į doktorantūros studijas). Šių mokyklų administracijos atstovų teigimu, jose pernai studijavo 835 studentai su specialiaisiais poreikiais, taigi bendras studentų skaičius sumažėjo tik vienu studentu. 
Studentų su specialiaisiais poreikiais pasiskirstymas pagal aukštąsias mokyklas
Daugiausia studentų su specialiaisiais poreikiais studijuoja Vytauto Didžiojo universitete – 138 (pernai – 127), Vilniaus universitete – 91 (pernai – 97), Šiaulių universitete – 63 (pernai – 53), Lietuvos Edukologijos universitete – 54 (57) bei Mykolo Romerio universitete – 53 (43).  Šiose keturiose universitetinėse mokyklose kartu studijuoja beveik pusė visų studentų su specialiaisiais poreikiais, tačiau tik VDU teigia turintys judėjimo negalią turintiems studentams visiškai pritaikytas auditorijas bei administracijos patalpas. Likę trys universitetai studentams su judėjimo negalia yra atviri tik iš dalies. 

Studentų skaičiaus kitimas daugiausia studentų su specialiaisiais poreikiais turinčiose aukštosiose mokyklose
	Aukšoji m-la
	Studentai su spec. poreikiais 2012-2013
	Studentai su spec. poreikiais 2011-2012
	Studentai su spec. poreikiais 2009-2010
	Studentai su spec. poreikiais 2008-2009
	Studentai su spec. poreikiais 2005-2006

	Vytauto Didžiojo universitetas
	138
	127
	106
	82
	33

	Vilniaus universitetas
	91
	97
	115
	114
	40

	Šiaulių universitetas
	63
	53
	65
	67
	18

	Lietuvos edukologijos universitetas
	54
	57
	106
	82
	14

	Mykolo Romerio universitetas
	53
	43
	--
	--
	14

	Vilniaus kolegija
	48
	40
	50
	51
	43

	Kauno kolegija 
	34
	22
	48
	41
	10

	Klaipėdos universitetas
	34
	39
	32
	41
	32

	Vilniaus Gedimino technikos universitetas
	31
	30
	47
	36
	24

	Panevėžio kolegija
	28
	34
	32
	32
	9


Žvelgiant į aukštųjų mokyklų, kuriose 2012-2013 m. studijavo daugiausia studentų su specialiaisiais poreikiais dešimtuką, matyti, kad jose daugiausia studentų su specialiaisiais poreikiais studijavo ir 2009-2010 m. bei 2010-2011 m., kai apskritai studentų skaičius Lietuvoje buvo itin didelis. Tačiau įdomu pastebėti, šis skaičius kito labai netolygiai. Vienose aukštosiose, kaip  Lietuvos edukologijos universitete, studentų su specialiaisiais poreikiais sumažėjo perpus, kai kitose pokyčiai gerokai mažesni. O Vytauto Didžiojo universitete studentų su specialiaisiais poreikiais skaičius vis didėja. Toks netolygus kitimas gali reikšti, kad studentai su specialiaisiais poreikiais labiau linkę rinktis mokymosi įstaigas, kurios yra atidesnės jų poreikiams.
Iš seniausių turimų duomenų, 2005-2006 m., matyti, kad tuo metu buvo itin mažai studentų su specialiaisiais poreikiais arba informacija apie tokius studentus nebuvo fiksuojama. 

Studentų su specialiaisiais poreikiais charakteristikos
2012-2013 m. 

Tyrimas atskleidė, kad keturi penktadaliai apklaustų studentų studijuoja bakalauro arba profesinio bakalauro studijose. Per paskutinius metus studentų proporcijos liko panašios, tik padaugėjo studentų, studijuojančių vientisųjų studijų programose.
Studentų pasiskirstymas pagal specialių poreikių tipą.

Iš trisdešimt penkių apklaustų aukštųjų mokyklų, kuriose studijuoja asmenys su specialiaisiais poreikiais, tik dvylika galėjo pateikti savo studentų negalios tipus. Likusios aukštosios mokyklos tokių duomenų neturi. 2009-2010 metais tokių aukštųjų mokyklų buvo šešiolika, taigi atrodo, jog mokymosi įstaigos nesiekia gauti daugiau informacijos apie savo studentų negalias.
2012-2013 m.

2009 – 2010 m.

Iš aukštųjų mokyklų pateiktų duomenų matyti, kad daugiausia žinoma asmenų su specialiaisiais poreikiais, kurie turi judėjimo negalią bei vidaus sutrikimų.

Žvelgiant į negalių pasiskirstymą, pirmiausia matyti, kad per pastaruosius 3 metus reikšmingai sumažėjo studentų su judėjimo negalia dalis. Tačiau du su pusę karto padidėjo studentų su regos negalią bei beveik dvigubai padidėjo klausos negalią turinčių studentų dalis. 
Aukštųjų mokyklų pritaikymas asmenims su judėjimo negalia

Tyrimo duomenys rodo, kad tik ketvirtadalis Lietuvos aukštųjų mokyklų yra visiškai pritaikytos asmenims su judėjimo negalia. Ketvirtadalio aukštųjų mokyklų auditorijos bei trečdalio aukštųjų administracijos patalpos yra visiškai nepritaikytos studentams, dėstytojams, darbuotojams, turintiems judėjimo negalią. 

Studentų su specialiais poreikiais dalyvavimas mainų programose

Penkių aukštųjų mokyklų studentai su specialiaisiais poreikiais išvyko studijuoti pagal mainų programas. Tai ISM vadybos ir ekonomikos universiteto (ISM), Vilniaus Gedimino technikos universiteto (VGTU), Vilniaus Kolegijos (VK), Lietuvos sporto universiteto (LSU) bei Vytauto Didžiojo universiteto (VDU) studentai. 2009-2010 m. pirmame semestre pagal mainų programą studijuoti į užsienį buvo išvykę keturi studentai, tai yra vienu mažiau nei šiemet, nors tuo metu bendras studentų su negalia skaičius buvo ženkliai didesnis. 
Į Lietuvą pagal mainų programą studijuoti atvykusius studentus su specialiais poreikiais šiais metais priėmė vienintelis VDU. 2009-2010 m. į Lietuvą nebuvo atvykęs nei vienas negalią turintis studentas. 

Studentų su specialiaisiais poreikiais skaičiaus kitimas
Lietuvoje studentų su specialiaisiais poreikiais skaičius tiesiogiai susijęs su bendru studentų skaičiumi. Mažėjant bendram studentų skaičiui, mažėja ir specialius poreikius turinčių studentų. Lyginant šiuo mokslo metus su 2009-2012 m., daugiau negalią turinčių studentų studijuoja tik keturiose aukštosiose mokyklose: Klaipėdos universitete (KU), Šiaurės Lietuvos kolegijoje (ŠLK), Vilniaus technologijų ir dizaino kolegijoje (VTDK) bei VDU.

